|  |
| --- |
| Til organisationer m.v. på vedlagte liste |
|  |

**Høring vedr. udkast til lovforslag om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering (Nyt refusionssystem m.v.)**

Der vedlægges udkast til forslag til lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering (Nyt refusionssystem m.v.)

Lovforslaget udmønter dele af forliget om reform af beskæftigelsesindsatsen indgået mellem regeringen (Socialdemokraterne og Det Radikale Venstre) og Venstre, Dansk Folkeparti og Det Konservative Folkeparti.

Der er enighed om, at refusionsomlægningen skal gennemføres samtidig med, at der sker tilpasninger i det kommunale tilskuds- og udligningssystem, som imødegår de byrdemæssige forskydninger, som følger af refusionsomlægningen.

Nærværende lovforslag udmønter alene aftalen om refusionsomlægning og omfatter ikke tilpasninger i det kommunale tilskuds- og udligningssystem som følge af refusionsomlægningen. Økonomi- og Indenrigsministeriet vil fremsætte lovforslag herom, hvortil der henvises.

Det fremgår af lovforslaget, at loven træder i kraft den 4. januar 2016.

Lovforslaget udmønter følgende elementer fra aftalen:

* Refusionssatserne for den statslige refusion af kommunernes forsørgelsesudgifter er som udgangspunkt ens på tværs af ydelser.
* Refusionssatserne aftrappes over tid fra 80 pct. i de første fire uger, 40 pct. fra uge 5-26, 30 pct. fra uge 27-52 og 20 pct. fra uge 53.
* Refusionstælleren nulstilles efter 1 års sammenlagt ny selvforsørgelse (ordinært ustøttet beskæftigelse samt perioder uden offentlig forsørgelse) inden for en referenceperiode på 3 år. Hvis en person herefter igen modtager offentlig forsørgelse, startes forfra på refusionstrappen, og kommunen får høj refusion for udgifterne til overførselsindkomst.
* Borgere, som modtager offentlig forsørgelse d. 1. januar 2016, indgår i den nye model på den refusionssats, der svarer til deres anciennitet i systemet fra 1. juli 2014 (svarende til tidspunktet for indgåelsen af aftale om reform af beskæftigelsesindsatsen). Det gælder dog ikke personer, som allerede er tilkendt førtidspension eller er visiteret til fleksjob før 1. juli 2014. Disse personer vil fortsætte på de eksisterende refusionssatser frem til en evt. revisitering,
* Det etableres et særskilt tilskud (fleksbidrag) til kommunerne for at understøtte fortsat oprettelse af fleksjob pr. 1. januar 2016.

I lovforslaget indgår desuden en opfølgning på et element i aftalen om førtidspension og fleksjob fra juni 2012 om skærpelse af reglerne i retssikkerhedsloven om den mellemkommunale refusion ved førtidspensionisters flytning mellem kommuner. Skærpelsen indebærer, at den kommune, der tilkender førtidspension, fremover skal finansiere førtidspensionen de første 6 år, efter en førtidspensionist fraflytter kommunen. Efter gældende regler regnes 6-års perioden fra det tidspunkt, hvor kommunen har tilkendt pensionen.

Af aftaleteksten fremgår det, at aftalepartierne med afsæt i drøftelser med KL vil

modtage en status for den præcise indfasning af refusionsreformen med hensyn til

den fornødne it-understøttelse. På baggrund af indledende drøftelser med KL vurderes det foreløbigt, at it-løsningen næppe kan indfases præcist som beskrevet i

lovforslaget, hvorfor der parallelt med den eksterne høring i dialog med KL arbejdes på en justeret indfasning.

Lovforslaget vedlægges til evt. bemærkninger, som bedes fremsendt til Styrelsen for Arbejdsmarked og Rekruttering **senest kl. 12.00 mandag den 2. marts 2015**.

Evt. bemærkninger bedes sendt til star@star.dk samt specialkonsulent Anne Hedegaard (aih@star.dk) og undertegnede (yol@star.dk).

Med venlig hilsen

Yvonne Olesen

Arbejdsmarkedsydelser

Styrelsen for Arbejdsmarked og Rekruttering

72 14 21 37

*.*